b'\n_START_ARTICLE_\nMugamas\n_START_PARAGRAPH_\nMugamas ar Mugamatas (azer. Mu\xc4\x9fam, Mu\xc4\x9famat) \xe2\x80\x93 azerbaid\xc5\xbeanie\xc4\x8di\xc5\xb3 liaudies muzikin\xc4\x97 kompozicija, vienas pagrindini\xc5\xb3 Azerbaid\xc5\xbeano tradicin\xc4\x97s muzikos \xc5\xbeanr\xc5\xb3, daugelio dali\xc5\xb3 vokalinis ir instrumentinis k\xc5\xabrinys, reprezentuojantis klasikin\xc4\xaf azerbaid\xc5\xbeanie\xc4\x8di\xc5\xb3 muzikos ir poezijos men\xc4\x85.\n_START_SECTION_\nBendra charakteristika\n_START_PARAGRAPH_\nMugamas yra pakankamai sud\xc4\x97tinga meno r\xc5\xab\xc5\xa1is, kai atliekama klasikin\xc4\x97 poezija ir muzikin\xc4\x97 improvizacija specifiniais, vietiniais b\xc5\xabdais. Mugamas yra modalin\xc4\x97 sistema, grind\xc5\xbeiama improvizavimo praktika ir oraline tradicija. Tai sud\xc4\x97tin\xc4\x97, daugelio dali\xc5\xb3 kompozicija. Tam tikro mugamo ir atlikimo stiliaus pasirinkimas tinka konkre\xc4\x8diam \xc4\xafvykiui. Dramati\xc5\xa1kas k\xc5\xabrinio vystymas yra susij\xc4\x99s su did\xc4\x97jan\xc4\x8diu intensyvumu ir kylan\xc4\x8diu tonu bei poetin\xc4\x97s-muzikin\xc4\x97s komunikacijos forma tarp atlik\xc4\x97j\xc5\xb3 ir klausytoj\xc5\xb3. _NEWLINE_Mugam\xc4\x85 atlieka dainininkas-solistas pilnai arba dalimis, pritariant muzikos instrumentams, arba kaip solin\xc4\xaf instrumentin\xc4\xaf k\xc5\xabrin\xc4\xaf. Azerbaid\xc5\xbeanie\xc4\x8di\xc5\xb3 mugamo trio sudaro dainininkas, kuris taip pat groja su mu\xc5\xa1amuoju dafu, bei jam akompanuojantys muzikantai su styginiu gnaibomuoju taru ir strykine keman\xc4\x8da._NEWLINE_Karabacho, \xc5\xa0irvano ir Baku regionuose XIX a. pabaigoje ir XX a. prad\xc5\xbeioje egzistavo trys pagrindin\xc4\x97s mugamo atlikimo mokyklos. Karabacho \xc5\xa0u\xc5\xa1os miestas ypa\xc4\x8d gars\xc4\x97jo \xc5\xa1iuo menu._NEWLINE_Trumpa mugamo melodija, atliekama Azerbaid\xc5\xbeano liaudies instrumentu balabanu, kaip reprezentuojanti pasaulio muzik\xc4\x85, buvo \xc4\xaftraukta tarp daugelio \xc5\xbemonijos kult\xc5\xabrini\xc5\xb3 laim\xc4\x97jim\xc5\xb3 auksin\xc4\x97je plok\xc5\xa1tel\xc4\x97je, 1977 m. i\xc5\xa1si\xc5\xb3stoje \xc4\xaf kosmos\xc4\x85 su NASA \xe2\x80\x9eVoyager\xe2\x80\x9c erdv\xc4\x97laiviu. _NEWLINE_2003 m. UNESCO paskelb\xc4\x97 azerbaid\xc5\xbeanie\xc4\x8di\xc5\xb3 mugam\xc4\x85 \xe2\x80\x9e\xc5\xbdodinio ir nematerialaus \xc5\xbemonijos paveldo \xc5\xa1edevru\xe2\x80\x9c, 2008 m. j\xc4\xaf \xc4\xaftrauk\xc4\x97 \xc4\xaf Nematerialaus kult\xc5\xabros paveldo s\xc4\x85ra\xc5\xa1\xc4\x85.'